**Angra do Heroismo** je najveći grad i općina (od dvije) na otoku Terceira od 35 065 stanovnika , koji je vjekovima bio administrativni, vjerski i kulturni centar portugalskog arhipelaga Azori u Atlantiku. 

*Angra do Heroismo* je sve do 1832. bila jedina prijestolnica Azora, tad je ona premještena u grad Ponta Delgada (otok São Miguel). Danas je *Angra do Heroismo* zajedno sa gradovima *Ponta Delgada* i Horta (otok Faial), jedna od tri prijestolnice portugalske Autonomne Pokrajine Azori, u *Angri* je sjedište vrhovnog suda Autonomne pokrajine Azori i sjedište *nadbiskupije Azori*.

*Historijsko središte grada* upisano je na UNESCO-vu Listu mjesta svjetske baštine u Evropi - 1983.

Geografske karakteristike
-------------------------

*Angra do Heroismo* leži na jugoistočnoj obali otoka Terceira između dviju uvala koje razdvaja vulkanski poluotok *Monte Brazil*. Mjesto za grad odabrali su njegovi prvi doseljenici zbog dobre luke, desna uvala bila je dovoljno duboka (prosječno 40 m) da osigura sidrište (Angra je na portugalskom sidrište) i za najveće brodove, dodatna prednost bila joj je i zaštita od jakih zapadnih vjetrova, i većine drugih osim onih sa juga (zato je izgrađen lukobran).
*Općina (concelho) Angra* ima 239.88 km², a to je 60% površine otoka *Terceira* od ukupno 399,81 km².  *Općina Angra* administrativno je podjeljena na 19 župa (freguesias), od toga njih pet; Sé, Nossa Senhora da Conceição, São Pedro, São Bento i Santa Luzia formiraju sam grad , a ostalih 14; São Mateus da Calheta, Posto Santo, Terra Chã, São Bartolomeu dos Regatos, Cinco Ribeiras, Santa Bárbara, Doze Ribeiras, Serreta, Raminho, Altares, Ribeirinha, Feteira, Porto Judeu i São Sebastião su ruralna naselja razbacana uz jugozapadnu obalu otoka. 
Teren općine sa brdima i kraterima, jasno ukazuje na vulkansko porijeklo otoka.

Litografija iz 16. vijeka (Jan Huygen van Linschoten), sa oranicama na Visoravni Achada i tadašnjim naseljem Angra
Grafika iz 19. vijeka sa pogledom na grad i luku

Historija
---------

Kolonizacija otoka *Terceira* započela je dekretom infanta Henrika Moreplovca (od 21. marta 1450.), koji je otok (zajedno sa još šest azorskih otoka) donirao flamanskom plemiću Jácomeu iz Brugesa.

Razvoj *Angre* počeo je 1474. kad su se prvi naseljenici iskrcali u njegovoj luci pored brda Brazil, po naredbi njihovog vođe *Alvara Martinsa Homema* odmah su kanalizirali rječicu koja je tekla prema luci tako da su njezine vode mogli koristiti za izgradnju vodenica. To je postavilo temelje za budući razvoj naselja. Istovremeno je napravljen strogi ortogonalni plan izgradnje budućeg naselja s obje strane rječice. Prve kuće u *Angri* građene su na brdu iznad prirodne luke u uvali, sa strmim ulicama koje su vodile do luke. Na uzvisini iznad mora, izgrađena je utvrda nazvana *Castelo dos Moinhos* (Utvrda kod mlina). Do 1534. - *Angra* je izrasla u najveće naselje na Azorima, te je dobila status kraljevskog grada, te iste godine papa Pavao III. uzdigao je Angru u sjedište *Nadbiskupije Azori*. 
Svega nekoliko gradova u Portugalu igralo je tako važnu ulogu u nacionalnoj historiji kao Angra, koja se odlučno opirala invaziji španjolaca, zbog tog što su odlučno odbili španjolsku ponudu da se predaju 6. augusta 1582. i otjerali njihova pregovarača, kralj João IV. im je 1641. dodjelio titulu *Uvijek odani grad*. 

Kralj Afonso VI. proveo je posljednjih 5 godina života u utvrdi *Castelo de São João Baptista* u *Angri* gdje je protjeran i zatvoren. Od 21. juna 1669. do 30. augusta 1684. *Angra* je bila glavni grad Azora, sjedište kraljevog guvernera, a od 30. augusta 1766. i sjedište otočkog upravitelja (capitães generais). U *Angri* je od 1810. - 1832. bilo i središte *Portugalske vojne akademije*, ali i duhovni centar liberalnih ideja i pokreta. 

Za vrijeme portugalskog građanskog rata zvanog i *Rat dvoje braće* u *Angri* je 1828. osnovana privremena portugalska vlada u ime kraljice Marije II. ona je čak bila i glavni grad kraljevstva dekretom od 15. marta 1830. 

U *Angri* je kralj Pedro I.. formirao je svoju reformističku vladu - 1832. koja je bila protivnik apsolutionističkog režima u Lisabonu, njegova vlada ukinula je mnoge dotadašnje poreze, reorganizirala vojsku i proglasila slobodu odgoja. 
Grad je 12. januara 1837. zbog svih dotadašnjih zasluga preimenovan kraljevskim dekretom u herojski - Angra do Heroísmo, te mu je dodjeljen orden Velikog križa sa tornjem i mačem (Grã-Cruz da Torre e Espada). 
*Angru* je 1980. pogodio veliki potres, koji je razrušio dobar dio spomenika i građevina iz 15. vijeka.

Znamenitosti Angre
------------------

Za razliku od drugih gradova iz polovice 15. vijeka, *Angra do Heroismo* je planski građena, sa strogim ortogonalnim rasterom ulica, i centralnim trgom *Praça Velha* (Stari trg) u sredini grada koji se izvorno zvao *Praça dos Santos Cosme e Damião* (Trg sv. Kuzme i Damjana) a kasnije *Praça da Restauração* (Trg obnove). Taj trg sa vijećnicom, je vjekovima bio poprište svih važnijih gradskih aktivnosti, od svakodnevne trgovine, do nedjeljne koride i stratišta za osuđenike koji su vješani na njemu. Od ostalih znamenitosti u Agri vrijedi spomenuti:

* Gradsku luku sa zgradom carinarnice (*Cais da Alfândega*) iz 15. vijeka
* *Fortaleza de São João Baptista* (Tvrđava sv. Ivana Krstitelja) 16. vijek
* *Forte de São Sebastião* (Tvrđava sv. Sebastijana) 16. vijek te dvije utvrde na ulazu u luku su teško oštećene u katastrofalnom potresu iz 1980. ali su naknadno restaurirane.
* *Forte Grande de São Mateus da Calheta* (Tvrđava sv. Matije iz Kalhete) iz 1581. je jedna od 20-setak otočkih teško oštećenih utvrda, kao što su: Forte do Negrito, Forte do Terreiro, Forte da Maré, Forte da Má Ferramenta, Forte de São João ou do Biscoitinho, Forte das Cinco Ribeiras, Forte de Santa Catarina das Mós, Forte de Santo António, Forte de São Benedito, Forte de São Francisco, Forte de Santo António, Reducto da Salga, Forte da Salga, Forte da Igreja, Forte de São Fernando, Forte de São Sebastião, Forte das Caninas, Forte das Cavalas, Forte da Greta i Forte do Zimbreiro.
* *Spomenik Pedru I. Portugalskom* u dvorcu Castelo dos Moinhos
* *Igreja Velha de São Mateus da Calheta* (crkva sv. Matije) je renesansna građevina iz 1557. , preuređena u 17. vijeku u baroknom stilu.
* Od parkova najljepši su Jardim Duque da Terceira (Park vojvode od Terceire), Parque Municipal do Relvão i Parque de Campismo das Cinco Ribeiras.

Trg sa vjećnicom (Paços do Concelho 1491.)

Rast stanovništva Angre do Heroismo
-----------------------------------

| Stanovništvo Angre do Heroismo od 1849. do 2004. |
| --- |
| 1849 | 1900 | 1930 | 1960 | 1981 | 1991 | 2001 | 2004 |
| 22973 | 33002 | 32828 | 43374 | 32808 | 35270 | 35581 | 35103 |

Gradovi prijatelji
------------------

Angra do Heroismo je ima ugovore o prijateljstvu sa 14 gradova; 

* SAD Tulare (1966)
* Brazil São Salvador da Baía (1985)
* SAD Taunton (1986)
* Portugal Évora (1988)
* Brazil Florianópolis (1994)
* SAD Gustine (2002)
* Brazil Gramado (2004)
* SAD Gilroy (2005)
* Zelenortska Republika Porto Novo ?

|}

Bilješke
--------

1. 1 2  „*Informação Geográfica*" (portugalski). Câmara Municipal de Angra do Heroísmo. Arhivirano iz originala na datum 2012-04-19. Pristupljeno 21. 11. 2011.
2. ↑  „*Angra do Heroísmo - Terceira Island*" (engleski). The Azores Islands. Pristupljeno 26. 11. 2011.
3. ↑  „*Central Zone of the Town of Angra do Heroismo in the Azores*" (engleski). Unesco. Pristupljeno 26. 11. 2011.
4. 1 2  „*Informação Geográfica*" (portugalski). Câmara Municipal de Angra do Heroísmo. Arhivirano iz originala na datum 2012-04-19. Pristupljeno 26. 11. 2011.
5. 1 2 3 4 5 6 7 8 9 10  „*Resenha Histórica*" (portugalski). Câmara Municipal de Angra do Heroísmo. Arhivirano iz originala na datum 2009-09-25. Pristupljeno 21. 11. 2011.
6. 1 2  „*Cidades Geminadas*" (portugalski). Câmara Municipal de Angra do Heroísmo. Arhivirano iz originala na datum 2011-11-13. Pristupljeno 21. 11. 2011.

Vanjske veze
------------

***Angra do Heroismo*** na Wikimedijinoj ostavi

* Câmara Municipal da Angra do Heroísmo Arhivirano 2006-02-09 na Wayback Machine-u (`pt`)
* Fotografije grada na portalu flickr.com